Σκοπός της απόφασης είναι να διασφαλιστεί ότι: τα μέσα χρηματοοικονομικής τεχνικής της ΕΕ τα οποία στηρίζουν τις μικρές και μεσαίες επιχειρήσεις (ΜΜΕ) μπορούν να παρέχουν γρήγορη ανταπόκριση με τη δημιουργία υποδείγματος συμφωνίας χρηματοδότησης, με σκοπό τη διασφάλιση ενιαίων όρων και ίσης μεταχείρισης για τις χώρες της ΕΕ —και μεταξύ αυτών— όσον αφορά τη χρήση των πόρων· εφαρμόζονται συνεπείς κανόνες για τη συνεισφορά των εν λόγω πόρων σε κάθε μεμονωμένη συμφωνία χρηματοδότησης που πρόκειται να συναφθεί από τις συμμετέχουσες χώρες της ΕΕ και την Ευρωπαϊκή Τράπεζα Επενδύσεων (ΕΤΕπ) ή το Ευρωπαϊκό Ταμείο Επενδύσεων (ΕΤαΕ), καθώς και για αυτούς που περιλαμβάνονται στις συμφωνίες ανάθεσης σχετικά με άλλες πηγές στο πλαίσιο των προγραμμάτων για την ανταγωνιστικότητα των επιχειρήσεων και τις μικρομεσαίες επιχειρήσεις (COSME) και Ορίζων 2020. Πεδίο εφαρμογής Η απόφαση καθορίζει το υπόδειγμα της συμφωνίας χρηματοδότησης για τη χρηματοδοτική συνεισφορά: του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ευρωπαϊκού Γεωργικού Ταμείου Αγροτικής Ανάπτυξης· σε συνδυαστικά μέσα χρηματοοικονομικής τεχνικής που αφορούν εγγυήσεις χωρίς ανώτατο όριο* και τιτλοποίηση* προς όφελος των ΜΜΕ, η οποία συνάπτεται μεταξύ της ΕΤΕπ ή του ΕΤαΕ και κάθε συμμετέχουσας χώρας της ΕΕ. Κανόνες Οι κανόνες για το υπόδειγμα συμφωνίας χρηματοδότησης παρατίθενται στο παράρτημα της απόφασης. Οι κανόνες καλύπτουν ορισμένα στοιχεία στα οποία περιλαμβάνονται τα εξής: κριτήρια επιλεξιμότητας και αποκλεισμού της νέας χρηματοδότησης με δανειακά κεφάλαια*· γενικές αρχές σχετικά με την εφαρμογή και τη διαχείριση των δύο μέσων χρηματοοικονομικής τεχνικής· εδαφική κάλυψη· ελάχιστα αποτελέσματα μόχλευσης, ορόσημα και κυρώσεις· καθήκοντα και υποχρεώσεις του ΕΤαΕ· επιλογή ενδιάμεσων χρηματοπιστωτικών οργανισμών και επιχειρησιακών συμφωνιών· διακυβέρνηση· συνεισφορές.